Jakob Margido Esp

Jakob Margido Esp (1943–2023) var en norsk skuespiller som var ansatt ved Trøndelag Teater i en årrekke. Han er blant annet kjent for sin drag-rolle som fru Flettfrid Andrésen. Han deltok også i en rekke humoristiske kabareter.

 Biografi 
Esp hadde teaterutdannelse fra Trøndelag Teaters treårige elevskole 1961–1964 og spilte deretter ved Nationaltheatret, Rogaland teater 1969–1972 og Riksteatret. I 1972 ble han på ny tilknyttet Trøndelag Teater. På 1970-tallet hadde han roller som Estragon i Becketts Mens vi venter på Godot, Trigorin i Tsjekhovs Måken samt medvirket i Dario Fo-oppsetningen Vi betaler itj! På 1980-tallet var hans oppgaver ved teatret i stor grad knyttet til kabaret. Han ble samme tiår landskjent som den frittalende «Flettfrid Andresen». På slutten av 1990-tallet var han, sammen med Helle Ottesen og Svein Wickstrøm, aktuell i kabareten Store lille Otto, som var satt sammen av sangtekster skrevet av Otto Nielsen; kabareten ble også tatt opp av NRK og satt sammen til et kortere TV-program som ble vist på fjernsyn flere ganger. I 2002 hadde han suksess med stykket Espresso, basert på tekster han hadde forfattet selv. Forestillingen turnerte året etter med Riksteatret I 2006 var hadde han rollen som den tafatte bonden Tormod i Berlinerpoplene,  basert på en bok av Anne B. Ragde. Han var samme år aktuell med enmannsforestillingen Nu går det over egg og stokk, som han selv hadde skrevet manuset til. I 2007 var han aktuell i rollen som far til Markus i Klaus Hagerups musikal Markus og Julie. I 2008 spilte han Tormod i Trøndelag Teaters oppsetning av Ligge i grønne enger. 

Esp hadde også verv i Norsk Skuespillerforbund og ved teateret. I 2010 ble han utnevnt til æresmedlem i Norsk Skuespillerforbund.

Han døde 80 år gammel, 12. desember 2023 på Gran Canaria, etter å ha fått et illebefinnende mens han var på svømmetur, og blitt liggende to uker i kunstig koma.

 Rollefigurene Flettfrid Andrésen og Sivert Kvaksvik 
Esp skapte figuren Flettfrid Andrésen, som debuterte i Nitimen den 2. september 1983. Flettfrid Andrésen var en fiktiv overklassedame fra Øvre Singsaker i Trondheim, og en karikatur av «Trånhjems bedrestillede fruer». Fruen hadde sine glansdager på 1980- og 1990-tallet, hvor hun periodevis var gjenganger i NRK. 

I 1999 skapte Esp figuren Sivert Kvaksvik, en noe tafatt pensjonist fra Byneset. Figuren ble imidlertid ikke like fremtredende som det Flettfrid var. Det vakte imidlertid bestyrtelse hos enkelte da figuren i et underholdningsstunt, i forbindelse med kommunevalget i 1999, spekulerte på om det var Kjell Magne Bondevik som var far til statsråd Marit Arnstads barn. Stuntet medførte at KrF-politikeren Einy Rendal Elgsæther nektet å være med i en valgdebatt der Esps rollefigur skulle underholde.

 Arbeid for å fremme psykisk helse 
I 1991 gikk Esp inn i en personlig krise som endte med innleggelse på et psykiatrisk sykehus. Etter å ha kommet seg gjennom denne krisen, valgte han å dele sine erfaringer med offentligheten. I flere år reiste han rundt og holdt foredrag om sine egne erfaringer, og også om humor og helse. I 1993 ga han ut boken Hvis du kommer langt nok ut. I 1995 fikk han Tabuprisen for sitt opplysningsarbeid vedrørende psykiske helseproblemer. Han var også medlem av den regjeringsoppnevnte Verdikommisjonen, som virket i perioden 1998–2001.

Diskografi

 Album 
1984: Flettfrid Andrésen
1984: Store lille Otto – fra TV-suksessen, med Helle Ottesen og Svein Wickstrøm – kabaret med sangtekster skrevet av Otto Nielsen

 Deltar på 
 1984: Adresseavisen: God ferie
 1985: Plateselskapet: VM Håndball 1985 
 1987: Widerøe: Opp i det blå
 1987: Edvard Rønning: Søndags-Nielsen – en kabaret sakset fra Søndagspostens arkiver
 1988: Posten: Postens reiseradio
 1989: Finn Erlandsen: Årets bursdagsmelodi
 1991: Plateselskapet: På vei te Ullevål
 1993: FONO: Trondhjæmsvisan 1
 1995: M.M. Records: Du grønne dannede jul goddag
 2003: Rolf & Alexandra Becker: Godaften, mitt navn er Cox. Serie 3 – Den lille heksen
 2006: Grappa/NRK Aktivum/Jubileum 2000: Smak av himmel, spor av jord: Kristusbilder fra salmeboken

 Priser og utmerkelser (utvalg) 
 1995 – Tabuprisen
 1999 – Sør-Trøndelag fylkes kulturpris 
 2008 – Leonardstatuetten 
 2010 – æresmedlem i Norsk Skuespillerforbund
 2011 – Trondheim kommunes kulturpris

 Bøker 
 1990: Opp, alle jordens velsoignerte, fra en klarért frues oppteinelser, Tiden, ISBN 82-10-03350-6 – utgivelse med «Flettfrid Andresen» oppført som forfatter
 1994: Det er typisk norsk å være Gro!, en finere håndsrekning til våre EU-tvivlere, septikere og humoriøse, Tiden, – utgivelse med «Flettfrid Andresen» oppført som forfatter
 1995: Hvis du kommer langt nok ut, Tiden, ISBN 82-10-03931-8

 Referanser 

 Eksterne lenker 
 Tett på nett (VG, 2000) 
 Litt om forestillingen «Espresso» (Dagbladet, 2003)


Kategori:Norske skuespillere
Kategori:Skuespillere ved Trøndelag Teater
Kategori:Skuespillere ved Rogaland Teater
Kategori:Personer fra Trondheim kommune
Kategori:Dragartister